’n Lag en ’n traan in SharjahAiden Markram het vier sesse is sy beurt geslaan. Foto: Aamir Qureshi/AFP. Rassie van der Dussen het weer ’n meesterlike T20-beurt gespeel, Aiden Markram het ’n blitsige vyftigtal geslaan, Kagiso Rabada het ’n driekuns geneem en die Proteas het die beste span in die toernooi geklop. Maar hulle klim steeds binnekort op ’n vliegtuig terug na Johannesburg. Temba Bavuma se spanlede het waarskynlik een van hul beste vertonings vir laaste gelos toe hulle Eoin Morgan se Engeland met tien lopies in ’n aksiebelaaide wedstryd getroef het. Maar ’n nederlaag teen Australië en ’n stadige kolfvertoning teen Bangladesj vroeër in die toernooi het dinge vir die Proteas in die wiele gery: Hulle moes die Engelse verrinneweer om vir die halfeindstryd te kwalifiseer. Gewapen met die wete dat hulle die Bleekbene met 60 of meer lopies moes klop, het ’n skitterende Rassie van der Dussen (94* van 60 balle) en Quinton de Kock (34 van 27 balle) ’n goeie vennootskap om die tweede paaltjie geniet voordat De Kock sy paaltjie verloor het toe hy die lopiekrane groter wou oopdraai. Daarna het Aiden Markram hom by Van der Dussen in die middel aangesluit en dit het omtrent sesse gereën. Die twee het ’n blitsvennootskap van 103 lopies geniet en Markram het vir die naasvinnigste vyftigtal van die toernooi gesorg. Die 27-jarige Titans-speler het uiteindelik 52* van slegs 25 aflewerings gemoker en sy beurt het vier sesse ingesluit. Engeland moes 190 vir ’n oorwinning aanteken, maar 131 lopies sou genoeg gewees het om die Proteas uit te skakel. ???????? SOLID KNOCK Rassie van der Dussen has brought out an array of shots as he goes to his half-century off 37 balls#ENGvSA #T20WorldCup #BePartOfIt pic.twitter.com/hkCPG86RBH — Cricket South Africa (@OfficialCSA) November 6, 2021 Anrich Nortjé het vroeg van die gevaarlike Jos Buttler ontslae geraak, terwyl Tabraiz Shamsi ook vir Jonny Bairstow terug na die kleedkamer gestuur het. Maar Engeland het ’n sterk kolflys en Liam Livingstone het saam met Moeen Ali die Proteas uitgeskakel. Veral Kagiso Rabada het swaar geleef, maar hy het in die laaste boulbeurt vir sy vorige blapse vergoed deur in agtereenvolgende aflewerings van Chris Woakes, Morgan en Chris Jordan ontslae te raak. Dit was ’n baie goeie Protea-sege, maar dit is ongetwyfeld ook ’n bittersoete oomblik. “Ons het die wedstryd gewen, maar ons het nie goed genoeg gewen nie. Ons het beslis ons beste met kolf en bal gelewer,” het Bavuma gesê. Volgens die Protea-kaptein was die netto lopietempo in die begin van die toernooi nie só ’n groot faktor nie; hulle wou net wedstryde gewen het. Hulle het nou beslis ’n belangrike les geleer. Tog het die span steeds baie beter gevaar as wat baie verwag het. South Africa fail to qualify for the semis but end their campaign on a high ????#T20WorldCup | #ENGvSA | https://t.co/haKlmA3n5k pic.twitter.com/DYkf973prU — ICC (@ICC) November 6, 2021